偈頌九首  其三
作者：釋玿
朝代：宋

paragraphs: 雲山偶爾遭攧，臂痛不可勝言。
府教揮金辦供，殷勤咨請談禪。
禪禪，不在拈槌豎拂，亦非作用周旋。
不在揚眉瞬目，亦非文字語言。
祇據現成公案，自然七方八圓。
在雲門得之，則曰一句三句。
在法眼得之，則曰惟心法門。
在溈仰得之，則曰父慈子孝。
在臨濟得之，則曰三要三玄。
在曹洞得之，則有偏正回互。
在天下老和尚得之，則有問答機緣。
在雲山得之，則全提正令於人天之上。
在府教學士得之，則致吾君於堯舜之前。
在現前大眾得之，則隨宜應用。
在太孺人黄氏得之，則生於忉利諸天。
禪禪，綿綿密密，密密綿綿。
渡水胡僧無膝褲，東村王老屋頭穿。
拈來一一中的，不妨似箭離絃。
脫或躊躇擬議，迢迢十萬八千。